30ની સાંજ ‘મનુભાઈ પંચોળીની સમાજ્ચર્યા’ને નામ હતી. એ બેઠકનું સંચાલન ગોવર્ધનરામ ત્રિપાઠી અને મન:સુખરામ ત્રિપાઠીના વંશજ એવા એક બળુકા પત્રકાર અને લેખક સલિલ ત્રિપાઠીના કુશળ હાથમાં હતું. તેમણે મનુભાઈ પંચોળી ‘દર્શક’ વિષે ટૂંકમાં પણ મુદ્દાની વાત કરી. ‘દર્શક’ એક લેખક હતા તે આપણી સંસ્કૃિત અને મૂલ્યોના. તેઓ હિંદુ, જૈન, પારસી કે મુસલમાન નહીં, ખરા ભારતીય હતા. એક સ્વાતંત્ર્ય સેનાની જરૂર હતા પણ વધુ સારા શિક્ષક અને તેથી ય વધુ સારા ખેડૂત પુરવાર થયા. એમ તો તેઓ ઇતિહાસકાર અને સમાજ સુધારક પણ હતા. બીજું શું શું નહોતા? સ્વતંત્રતાની રજત જયંતી નિમિત્તે મળેલ તામ્ર પત્ર કટોકટી સમયે પાછું મોકલતા કહેલું, “તમે લોકશાહીને મૂળથી ઉખેડી કાઢી છે માટે પાછું મોકલું છું.” આવા નિર્ભીક અને લોકશાહીના પ્રહરી એવા મનુભાઈ તેમના અવસાન બાદ એટલે કે 2001 બાદ ગુજરાત, ભારત અને દુનિયામાં બનેલ ઘટનાઓ માટે આક્રોશ વ્યક્ત કરવા આગેવાની લેત તેમ જરૂર કહી શકાય. સલિલ ત્રિપાઠીએ આ બેઠકના વક્તા પ્રકાશભાઈનો પરિચય આપતાં કહ્યું, રાજ્યશાસ્ત્ર અને ઇતિહાસના વિદ્યાર્થી, એચ.કે. આર્ટસ કોલેજના અધ્યાપક, અનેક વૈચારિક આંદોલનો સાથે જોડાયેલા તથા ‘નિરીક્ષક’નું તંત્રી પદ સંભાળતા એવા પ્રકાશભાઈ આજે આપણી વચ્ચે પૈસા વિના સાહિત્યને સાચવનારા જે રડ્યાખડ્યા માણસો પડ્યા છે તેમાંના એક તરીકે અને મનુભાઈ સાથે નિકટથી કામ કર્યું છે એવા એક સદ્દભાગી કર્મશીલ તરીકે આપણી વચ્ચે છે તેનો આનંદ છે.